
S a j t ó a n y a g

Elindult az első újrahasznosításra váró italoskarton-szállítmány Budapestről

Április 29-én elindult Budapestről az első újrahasznosításra váró italoskarton-szállítmány Németországba annak a megállapodásnak a keretében, amelyet a  tavaly megalakult Italoskarton Környezetvédelmi Egyesülés közreműködésével az Öko-Pannon Kht. Kötött, a Magyarországon szelektíven gyűjtött italoskarton dobozok hasznosítására. 

A német újrahasznosító cég szállítókamionja az Fegroup Invest Rt. Jászberényi úti telepéről szállította el az országban szelektív hulladékgyűjtés keretében összegyűjtött 23 .tonna kilapított és bálázott italoskartonokat. Havonta várhatóan 2-3 kamion tud útnak indulni az újrahasznosításra váró használt italoskartonokkal. 

A németországi Niederauer Mühle céggel kötött megállapodás értelmében ez évben 700 tonna Magyarországon forgalomba hozott és hulladékká vált italoskarton dobozok külföldön történő újrahasznosítására kerül sor. 

A gyár korszerű technológiája és gépparkja kifejezetten e többrétegű csomagolóanyag hasznosítására specializálódott és nyilván ezért is tudott kedvező árajánlatot adni és így elnyerni a magyar üzletet. A magyar partner 1000 tonna italoskartonra kapott kontingest a papírgyártól, amely tovább bővíthető. 

Ez a papírgyár, amely már 100 éve papírgyártással foglalkozik nemcsak a németországi hulladékgyűjtőktől, hanem a szomszédos országokból - Belgiumból és Franciaországból - is fogadja az évente 110 ezer tonnányi feldolgozandó papírhulladékot - köztük  90 000 tonna italoskarton dobozokat. 

E csomagolóanyagot, a különleges eljárást nem igénylő feldolgozás (vágás, darálás, áztatás,stb) után továbbhasznosítják. Az italoskarton dobozok papírjából karton alappapír készül, míg a műanyag és az alumínium cementgyári hasznosításra kerül

A szelektív hulladékgyűjtés országos bevezetésével lehetőség nyílik ennek az értékes alapanyagokat tartalmazó csomagolóanyagnak is a begyűjtésére, ami az újrafelhasználás feltétele.  

Pl. Budapesten a használt, kilapított italoskartonokat a kék színű, papír feliratú hulladékgyűjtő edényekbe kell bedobni, amelyből a hulladékválogatás során elkülönítik az italoskartonokat. 

Magyarországon a három legnagyobb italoskarton gyártó összefogásával tavaly alakult meg az Italos Karton Környezetvédelmi Szolgáltató Egyesülés, amely a szelektív hulladékgyűjtés ösztönzésének keretében információt szolgáltat az italoskarton dobozok használatának előnyeiről, koordinálja az italoskarton dobozok visszagyűjtését és a hasznosítókhoz történő eljuttatását.  

Az Egyesülés célja, hogy hazánkban az üres italoskarton dobozok visszagyűjtési és újrahasznosítási aránya 2008-ra elérje a 25%-ot. Ez azért is fontos, mert az italoskarton dobozok összetételüknél fogva se nem papírok, se nem műanyagok. Tehát „sima” papírként nem újrahasznosíthatók és komposztálhatók, mert nem bomlanak le. Mindenképpen más módon kell gyűjteni, vagy válogatni, hogy maximálisan újrahasznosítható legyen.  

A tavalyi évben már közel 200 tonna italoskarton hulladék került újrahasznosításra. Ezt a mennyiséget szeretné az Egyesület megháromszorozni. Ha ez sikerül, ez azt jelenti, hogy a jövőben 700 tonna italoskarton doboz hulladék kerülhet majd újrahasznosításra. Természetesen ez a mennyiség a szelektív hulladékgyűjtés bevezetésének elterjedésétől, annak sikerétől függően még több is lehet. 

Az EU támogatásával folyamatosan megvalósuló hazai hulladékgazdálkodási rendszerek központi eleme a szelektív hulladékgyűjtés bevezetése. Ezek elterjedésével együtt, a válogatóművek „belépésével” a fenti célok könnyedén teljesíthetők, sőt a távlati tervekben az is szerepel, hogy 2008-ra akár 4000-5000 tonna italoskarton kerüljön begyűjtésre és újrahasznosításra. 

Az Egyesülés ennek érdekében tavaly óta jelentős tájékoztató munkát végez és a helyi kommunális szolgáltatókkal, együtt szorgalmazza az italoskarton dobozok szelektív gyűjtését.

A tapasztalatok alapján idén további helyszíneken kerül bevezetésre az italoskarton dobozok szelektív gyűjtése, hogy a német partnerrel kötött megállapodás értelmében az általuk feldolgozható kontingenst teljes egészében kihasználják. 

Budapest, 2005. május 9. 

